“ฉางเผิง เจา” มหาเศรษฐี รวยที่สุดในโลกคริปโท
เรื่องราวของคุณเจา กว่าจะมาถึงวันนี้นั้นเป็นอย่างไร ? ลงทุนแมนจะเล่าให้ฟัง
17 ม.ค. 2565

“ฉางเผิง เจา” มหาเศรษฐี รวยที่สุดในโลกคริปโท /โดย ลงทุนแมน
เมื่อไม่กี่วันที่ผ่านมา สื่อใหญ่อย่าง Bloomberg ได้รายงานอันดับบุคคลที่ร่ำรวยที่สุดในโลกของคริปโท
และตำแหน่งอันดับ 1 นั้น ก็ตกเป็นของคุณ “ฉางเผิง เจา” ผู้ก่อตั้งกระดานเทรดคริปโทเคอร์เรนซีอันดับ 1 อย่าง Binance
และนั่นก็ทำให้เขากลายเป็นบุคคลที่ร่ำรวยอันดับที่ 11 ของโลกพ่วงไปอีกหนึ่งตำแหน่ง
ตามหลังสุดยอดนักลงทุนอย่างวอร์เรน บัฟเฟตต์, สตีฟ บัลเมอร์ อดีต CEO ของไมโครซอฟต์
และแลร์รี เอลลิสัน ผู้ก่อตั้ง Oracle อยู่ไม่ไกลนัก
ด้วยความมั่งคั่งราว 3.2 ล้านล้านบาท ซึ่งนี่เป็นการประเมินมูลค่าจากสัดส่วนความเป็นเจ้าของใน Binance เท่านั้น ยังไม่ได้รวมการถือครองสินทรัพย์ดิจิทัลต่าง ๆ แต่อย่างใด
แล้วเรื่องราวของคุณเจา กว่าจะมาถึงวันนี้นั้นเป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณฉางเผิง เจา หรือที่รู้จักกันในวงการคริปโทว่า “CZ” หรือ “ซีซี่” เกิดที่มณฑลเจียงซู ในประเทศจีน
แต่เมื่อคุณเจาอายุได้เพียง 12 ปี ครอบครัวของเขาก็ต้องย้ายไปยังเมืองแวนคูเวอร์ ประเทศแคนาดา
เนื่องจากมุมมองทางการเมืองของคุณพ่อของคุณเจาที่เป็นอาจารย์มหาวิทยาลัยในขณะนั้น
แต่ชีวิตของคุณเจาในวัยเด็กก็ไม่ได้สบายนัก โดยในเวลาว่างหลังจากเลิกเรียนหรือวันหยุด
คุณเจาก็ต้องไปรับจ้างทำอาชีพเสริมต่าง ๆ ตั้งแต่ ย่างเบอร์เกอร์ในร้านแมคโดนัลด์ 
ไปจนถึงเติมน้ำมันให้ลูกค้าในปั๊มน้ำมัน
หลังจากจบการศึกษาระดับปริญญาตรีทางด้านวิทยาศาสตร์คอมพิวเตอร์ จากมหาวิทยาลัยแมคกิลล์
คุณเจาก็ได้เดินทางไปฝึกงานที่โตเกียว เพื่อช่วยออกแบบซอฟต์แวร์สำหรับการแมตช์ออร์เดอร์ให้กับตลาดหลักทรัพย์โตเกียว
ก่อนที่จะย้ายมาร่วมพัฒนาซอฟต์แวร์ สำหรับการซื้อขายสัญญาล่วงหน้าให้กับ Bloomberg Tradebook
ซึ่งที่นี่เอง หน้าที่การงานของคุณเจาได้เติบโตอย่างรวดเร็ว และกลายมาเป็นผู้อำนวยการแผนกที่บริหารทีมในยุโรป เอเชีย และอเมริกาไปพร้อม ๆ กัน
ถึงตรงนี้ คุณเจาในวัย 27 ปี ก็ได้มองหาความท้าทายใหม่ ๆ โดยการออกมาตั้งบริษัทของตัวเองขึ้นเป็นครั้งแรก
ชื่อว่า Fusion Systems ที่เมืองเซียงไฮ้ ประเทศจีน ซึ่งได้พัฒนาระบบ “High-Frequency Trading”
หรือก็คือระบบการซื้อขายความเร็วสูง ให้กับโบรกเกอร์ชื่อดังจำนวนมาก
แล้วจุดพลิกผันของคุณเจาก็มาถึง ในปี 2013 
หรือ 8 ปี หลังจากที่คุณเจาได้ออกมาตั้งบริษัทของตัวเอง
เมื่อเพื่อนของคุณเจาได้แนะนำให้เขารู้จักบิตคอยน์ในระหว่างที่กำลังนั่งเล่นไพ่โป๊กเกอร์กัน 
พร้อมกับแนะนำให้เขาแบ่งทรัพย์สิน 10% มาลงทุนในบิตคอยน์
แต่กลายเป็นว่าในเวลาต่อมา หลังจากเขาได้ทำการศึกษาบิตคอยน์
และมองว่าเทคโนโลยีบล็อกเชนจะกลายมาเป็นอนาคตของโลก
เขาก็ได้ตัดสินใจขายอะพาร์ตเมนต์ของตัวเอง เพื่อมาทุ่มกับมันเต็มตัว และได้เริ่มเข้าไปทำงานกับ
โปรเจกต์บล็อกเชนต่าง ๆ รวมถึงกระดานเทรดคริปโทเคอร์เรนซีอย่าง OKCoin ในฐานะประธานเจ้าหน้าที่ฝ่ายเทคโนโลยี อยู่ระยะหนึ่ง
หลังจากที่แยกทางกับ OKCoin คุณเจาก็ได้เริ่มทำตามที่ตัวเองฝันไว้ 
โดยการสร้าง “Binance” แพลตฟอร์มซื้อขายคริปโทเคอร์เรนซีขึ้นมาในปี 2017 ที่ฮ่องกง
พร้อมกับได้นำเสนอการเทรดรูปแบบใหม่อย่าง “Crypto-to-Crypto Trading”
ที่ช่วยให้ผู้ใช้งานสามารถนำเหรียญสกุลคริปโทที่ตัวเองถือ 
ไปแลกเปลี่ยนกับเหรียญคริปโทอื่น ๆ โดยไม่ต้องผ่าน Stablecoins
ตั้งแต่นั้นเป็นต้นมา Binance ก็ได้เติบโตขึ้นแบบก้าวกระโดด
โดยภายในระยะเวลาเพียง 6 เดือน Binance ได้กลายเป็นกระดานเทรดคริปโทเคอร์เรนซี ที่มีมูลค่าซื้อขายเป็นอันดับหนึ่งของโลก แซงหน้าทุกแพลตฟอร์ม
ก่อนที่ในเวลาต่อมา เขาจะต้องเก็บกระเป๋าย้ายออกจากจีนไปยังญี่ปุ่น เพื่อทำตามข้อบังคับทางกฎหมายของจีน
แต่ไม่นานจากนั้นก็ต้องย้ายออกจากญี่ปุ่นไปยังไต้หวัน เนื่องจากต้องพบปัญหากับหน่วยงานกำกับดูแลท้องถิ่น
และเดินทางต่อไปยังประเทศมอลตาในยุโรป ซึ่งก็ยังหนีไม่พ้นต้องพบปัญหากับหน่วยงานกำกับดูแลท้องถิ่นอีกตามเคย
จนปัจจุบัน คุณเจา ต้องเดินทางมาพักอาศัยอยู่ที่สิงคโปร์
รู้หรือไม่ว่าในปัจจุบัน Binance กระดานเทรดคริปโทเคอร์เรนซีที่มีการซื้อขายสูงถึง 2.2 ล้านล้านบาทต่อวันนั้น ถูกออกแบบให้เป็นบริษัทที่ไม่มีสำนักงานใหญ่เป็นของตัวเอง แต่จะมีทีมงานจำนวนมากกระจายอยู่ทั่วทุกมุมโลก ไม่ต่างอะไรจากแนวคิดการกระจายอำนาจของคริปโทเคอร์เรนซี
การพัฒนาอย่างต่อเนื่องทำให้ความนิยมใน Binance นั้นก็โตวันโตคืน พร้อมไปกับการขยายระบบนิเวศของตัวเองให้ใหญ่ขึ้น ทำให้ในปี 2021 Binance สามารถทำรายได้ไปราว 700,000 ล้านบาท เลยทีเดียว
การเข้ามาอย่างถูกจังหวะในช่วงกระแสการบูมของคริปโทเคอร์เรนซีที่ผ่านมา เมื่อรวมกับความสามารถ และวิสัยทัศน์ของคุณเจาและทีมงาน ทำให้ปัจจุบัน Binance กลายเป็นกระดานเทรดคริปโทเคอร์เรนซีที่ได้รับความนิยมสูงที่สุดในโลก
และนั่นก็ได้ทำให้ตัวผู้ก่อตั้งอย่าง ฉางเผิง เจา กลายเป็นบุคคลที่รวยที่สุดในโลกคริปโทเคอร์เรนซีในวันนี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-